**Številka:** 011-0004/2023

**Datum:** 21. 6. 2023

**Z A P I S N I K**

**5. redne seje Odbora za okolje in prostor,**

**ki je bila v ponedeljek, dne 19. 6. 2023, s pričetkom ob 18.30. uri v Veliki sejni sobi Občine Tržič, Trg svobode 18, Tržič**

**Seje so se udeležili člani odbora**: Anže Perčič, Nejc Perko, Borut Pegan Žvokelj, Vesna Hančič, Irena Mrak

**Prisotni iz občinske uprave:** Jasna Kavčič – vodja Urada za okolje in prostor, Peter Miklič – župan (točke 2-4), Klemen Srna – vodja Urada za gospodarstvo in družbene dejavnosti, Katja Rekelj - višja svetovalka za gospodarski razvoj , Tomaž Ropret (zapisnik)

DNEVNI RED:

1. Predlog Odloka o podlagah za odmero komunalnega prispevka za obstoječo komunalno opremo za območje Občine Tržič – 2. obravnava
2. Soglasje k sklenitvi sodne poravnave – pravdni postopek opr. Št. I Pg 75/2020
3. Predlog uvrstitve pod-NRPja v Načrt razvojnih programov za leto 2023
4. Razno

Odbor je skupaj z Odborom za gospodarstvo in gospodarske javne službe v veliki sejni sobi ob 18.30 uri opravil razpravo k 5. točki (Predlog Odloka o podlagah za odmero komunalnega prispevka za obstoječo komunalno opremo za območje Občine Tržič – 2. obravnava), 8. točki (Soglasje k sklenitvi sodne poravnave – pravdni postopek opr. Št. I Pg 75/2020) in 9. točki (Predlog uvrstitve pod-NRPja v Načrt razvojnih programov za leto 2023) dnevnega reda 6. redne seje Občinskega sveta Občine Tržič.

Ad.1

Anže Perčič je po najavi točke predal besedo Jasni Kavčič.

Jasna Kavčič je povedala, da je bilo Odlok treba novelirati v skladu z zakonodajo. Dodala je, da jim je bilo s strani Klemena Strmšnika vse pojasnjeno že ob 1. obravnavi gradiva. Povedala je, da so v gradivu opazili tudi manjšo tiskarsko napako in da gre za 2. obravnavo Odloka in ne 1., kot je še vedno navedeno v gradivu. Pojasnila je, da je glede na izražene želje prikazan tudi izračun komunalnega prispevka v primeru izboljšave, ko se povprečna hiša priključi na javno kanalizacijsko omrežje. Povedala je, da bo na četrtkovi seji ponovno prisoten Klemen Strmšnik, če bodo potrebna dodatna pojasnila.

Dušan Bodlaj je povedal, da med 1. in 2. obravnavo ni bilo posredovanih predlogov in da se eventualno na seji lahko vložijo amandmaji.

Odbor je soglasno sprejel naslednji sklep:

1. **Odbor potrdi vsebino predloga Odloka o podlagah za odmero komunalnega prispevka za obstoječo komunalno opremo za območje Občine Tržič – 2. obravnava in Občinskemu svetu Občine Tržič predlaga, da ga sprejme.**

Ad. 2

Jasna Kavčič je podala pojasnilo k vsebini obravnavane točke in predstavila pretekli potek dogodkov ter razloge zaradi katerih je Občina Tržič naklonjena sklenitvi pogojne delne sodne poravnave. Povedala je, da je KGZ Tržič pred tremi leti šla v stečaj in da je bilo v tem obdobju treba prijaviti izločitvene pravice za nepremičnine, katerih nesporna lastnica je Občina Tržič. Dodala je, da v kolikor bo stečajno sodišče temu ugodilo, da je to za Občino Tržič najboljša rešitev, ker se bomo v nadaljevanju izognili tudi nepotrebnim visokim stroškom.

Nejc Perko je povedal, da je izid postopka nepredvidljiv in vprašal, če je poravnava najbolj smotrna rešitev.

Jasna Kavčič je povedala, da je z ekonomskih razlogov poravnava najboljša rešitev.

Klemen Srna je povedal, da se ta zadeva rešuje že dlje časa in da je na vlogo za izločitveno pravico Občine Tržič odvetnik stečajnega upravitelja odgovoril zelo ekstenzivno. Z namenom reševanja te kompleksne zadeve je Občina Tržič najela svojega odvetnika. Dodal je, da je ključno, da zemljišča, ki so del omenjenega postopka hromijo oz. ovirajo tudi izvajanje pomembnih projektov, kot so npr. Ročevnica, IŠS Križe, PDP Sv. Ana. Izpostavil je tudi, da je v primeru nadaljevanja postopka s tožbo negotovo, koliko časa bo tak postopek trajal.

Jasna Kavčič je povedala, da se je ob prvem rebalansu v to smer že razmišljalo in da so se sredstva na postavki za ta namen povečala, da pa je seveda treba počakati na odločitev Občinskega sveta.

Dušan Bodlaj je povedal, da je zadeva za Občino strateškega pomena in da upa, da bo tudi stečajni upravitelj k zadevi pristopil razumsko.

Župan je povedal, da zaupa občinskim strokovnim službam in da je zadevo potrebno reševati čim hitreje in čim bolj racionalno.

Odbor je soglasno sprejel naslednji sklep:

1. **Odbor potrdi vsebino Soglasja k sklenitvi sodne poravnave – pravdni postopek opr. št. I Pg 75/2020 in Občinskemu svetu Občine Tržič predlaga, da ga sprejme.**

Ad. 3

Jasna Kavčič je povedala, da je Ministrstvo za naravne vire in prostor v letu 2022 objavilo razpis za operacijo: »Investicije v vodovodne sisteme, ki oskrbujejo manj kot 10.000 prebivalcev«. Povedala je, da je Občina Tržič v letu 2019 prevzela v upravljanje vodovodno omrežje v naselju Paloviče in da je vodovodni sistem v slabem stanju. Dodala je, da je nov vodohran sprojektiran in da je bilo v ta namen že pridobljeno tudi gradbeno dovoljenje. Poudarila je, da bi vlogo radi čimprej oddali in da investicija ustreza razpisnim pogojem. Povedala je, da mora biti investicija usklajena v NRP pred prijavo na razpis in da bi zadevo najlažje rešili z uvrstitvijo pod-NRPja. Dodala je še, da je sofinanciranih 50 % upravičenih stroškov in da je v interesu Občine, da se prebivalcem priskrbi čista in zdrava voda.

Jaka Jankovec je vprašal, če je pri prenosu vodovodnega omrežja kdo prejel odškodnino.

Jasna Kavčič je pojasnila, da sta odškodnino prejela dva in da se jima je v nadaljevanju zaračunal komunalni prispevek.

Odbor je soglasno sprejel naslednji sklep:

1. **Odbor podpira vsebino predloga uvrstitve pod-NRPja v načrt razvojnih programov za leto 2023 in Občinskemu svetu Občine Tržič predlaga, da ga sprejme.**

Ad. 4

Dr. Irena Mrak je apelirala na Urad za okolje in prostor, da se prične z ureditvijo omejitve hrupa iz strelišča v BPT-ju, ki moti prebivalce Virij. Prav tako je izpostavila, da dogodek 2. Astrid Car Show, ki se je na območju BPT-ja odvijal v preteklem vikendu, ni primeren za urbano okolje.

Nejc Perko je vprašal, koliko časa bo še popolna zapora ceste na Cegeljšah. Jasna Kavčič je povedala, da mu bo bolj točen termin glede zapore ceste sporočila v četrtek na seji občinskega sveta.

Borut Pegan Žvokelj je izpostavil problem parkiranja na Trgu svobode.

Dušan Bodlaj je povedal, da se komunikacija in sodelovanje z županom ter občinsko upravo izboljšuje, in predlagal, da se pred odločanjem na seji Občinskega sveta svetnikom predstavi tudi nov projekt in finančne posledice v zadevi IŠS Križe. Župan je obljubil, da bo le-ta predstavljen vodjem svetniških skupin, ko bo pripravljen.

Odbor je sejo zaključil ob 19.45 uri.

|  |  |
| --- | --- |
| Zapisal | Anže Perčič, |
| Tomaž Ropret | Predsednik odbora |